作者:陳陶
標題:隴西行四首
內容:漢主東封報太平，無人金闕議邊兵。縱饒奪得林胡塞，磧地桑麻種不生。誓掃匈奴不顧身，五千貂錦喪胡塵。可憐無定河邊骨，猶是春閨夢裡人。隴戍三看塞草青，樓煩新替護羌兵。同來死者傷離別，一夜孤魂哭舊營。黠虜生擒未有涯，黑山營陣識龍蛇。自從貴主和親後，一半胡風似漢家。